**Sydänlihasperfuusion gammakuvaus 2 päivää**

**Tutkimuspaikka**

Sisäänkäynti on uuden sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksella todetaan mahdolliset häiriöt sydämen verenkierrossa rasituksen ja levon aikana. Tutkimustuloksesta lähetetään lausunto hoitavalle lääkärillesi.

**Tutkimukseen valmistautuminen**

Ylimääräistä rasitusta ja valvomista sinun tulisi välttää edellisenä vuorokautena ja tutkimuspäivänä.  
Ennen tutkimusta sinun täytyy olla 1 vuorokausi ilman alkoholia, 4 tuntia ilman tupakkaa sekä 12 tuntia ilman kahvia, teetä, kaakaota, colajuomia tai muita piristäviä aineita. Nämä aineet ovat kiellettyjä myös koko tutkimuksen ajan.  
Saat syödä 2–3 tuntia ennen tutkimusta kevyen aamiaisen. Noudata mahdollisen lääkityksenne kanssa hoitavan lääkärin ohjetta.

.

**Tutkimuksen suorittaminen**

Tutkimus on kaksivaiheinen.

* Yhdessä vaiheessa suoritetaan rasitustutkimus polkupyöräergometrillä tai farmakologisena rasituksena. Rasituksen lopussa ruiskutetaan radioaktiivinen merkkiaine kanyylin kautta verenkiertoon. Rasitusta jatketaan vielä noin minuutin ajan ja tämän jälkeen siirryt lepäämään. Noin ½-1 tunnin kuluttua aloitetaan sydänlihaksen kuvaus. Kuvaus kestää noin ½ tuntia. Tähän tutkimukseen olisi syytä varata n. 4 tuntia.
* Tutkimuksen toinen vaihe aloitetaan edeltä sovittuna päivänä. Sinulle annetaan uusi annos tutkimusainetta, minkä jälkeen sydänlihas kuvataan uudelleen. Tähän tutkimukseen on syytä varata aikaa noin 3,5 tuntia.
* Rasitus- ja lepokuvauksen suoritus voi olla kummin päin vaan; ensin lepo, sitten rasitus tai ensin rasitus, sitten lepo. Tarkempi ohjeistus on saatavilla isotooppiyksiköstä.

**Jälkitoimenpiteet**

Merkkiaineen pisto vastaa verikokeen ottoa, muuten tutkimus on kivuton. Käytettävällä merkkiaineella ei ole todettu sivu- eikä jälkivaikutuksia, **aineelle ei ole tavattu yliherkkyyttä**.

Tutkimuspäivänä sinun on hyvä juoda runsaasti ja käydä tyhjentämässä virtsarakko mahdollisimman usein, näin merkkiaine poistuu kehostasi nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotooppilaboratoriosta todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavalle lääkärille, niin tutkimus siirretään sopivaan ajankohtaan.

Radioaktiivinen merkkiaine siirtyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon.

Tutkimukseen valmistautumiseen liittyvissä asioissa soittoaikamme on maanantai-perjantai klo 7.30–16 puh. 040 1533 240. Kuvantamisessa on käytössä takaisinsoittojärjestelmä. Soitamme sinulle takaisin samana päivänä tai viimeistään seuraavan työpäivän aikana.